BRATISLAVA. Medailu prezidenta SR bude môcť hlava štátu udeľovať aj občanom cudzích štátov, vyznamenať tak bude možné osobnosti hospodárstva, vedy a techniky, kultúry, umenia a športu, ktoré sa významným spôsobom zaslúžili o rozvoj vo vzťahu k Slovensku. Vyplýva to z novely zákona o vyznamenaniach, ktorú dnes podpísal prezident Ivan Gašparovič. V súčasnosti je jediným štátnym vyznamenaním SR udeľovaným občanom iných štátov Rad Bieleho dvojkríža.
Hlava štátu podpísala aj novelu zákona o obecnej polícii, podľa ktorej budú môcť obecní policajti od 1. mája zasahovať aj v katastri inej obce, kde taká polícia nie je zriadená. Ak príslušník obecnej polície bude plniť úlohy na území inej obce, preukáže sa na požiadanie splnomocnením tejto obce a pri zákroku, ktorý neznesie odklad, tak urobí ihneď, ako to bude možné.
Od 1. júna budú územné vojenské správy vykonávať odvody registrovaných občanov v čase vojny a vojnového stavu na jednom mieste. Vyplýva to z vládnej novely zákona o brannej povinnosti, ktorá patrí tiež k podpísaným normám. Branci, ktorí boli uznaní za invalidných alebo sú zdravotne ťažko postihnutí, už nebudú musieť o tom informovať územné vojenské správy. Podľa znenia novely informácie na základe žiadosti bude získavať územná vojenská správa od Sociálnej poisťovne a Ústredia práce, sociálnych vecí a rodiny.
Zmení sa aj rozsah odbornej prípravy vojakov v zálohe zaradených do aktívnych záloh. Ďalšou novinkou v novele je úprava povinnosti zamestnávateľa oznamovať územnej vojenskej správe dôvod skončenia služobného pomeru zamestnancov. Návrh zákona zjednodušuje systém oznamovacej povinnosti zamestnávateľov, tí sú povinní oznamovať príslušnej územnej vojenskej správe údaje o občanoch, ktorým vznikla branná povinnosť a sú oslobodení od výkonu mimoriadnej služby, ak je vykonávanie ich občianskeho povolania v dôležitom záujme bezpečnosti a obrany Slovenskej republiky.